Juozas Kralikauskas

Juozas Kralikauskas (1910 m. spalio 22 d. Kareivonys, Kietaviškių valsčius – 2007 m. sausio 25 d. Vilnius) – Lietuvos rašytojas.

Biografija 

1928 m. baigė S. Daukanto mokytojų seminariją Kaune. Mokytojavo Veprių, Žiežmarių ir Vaiguvos pradinėse mokyklose bei Kauno Marijos Pečkauskaitės gimnazijoje. 1931–1932 m. mokėsi Karo mokykloje. Dirbo žurnale „Lietuvos mokykla“. 1940 m. baigė Vytauto Didžiojo universiteto Humanitarinių mokslų fakultetą. 1940–1941 m. Vilkaviškio gimnazijos mokytojas. 1942–1944 m. Kauno 10-osios gimnazijos direktorius. 1942 m. mirė žmona ir vienas iš dvynių, 1944 m. sūnų Virgilijų palikęs globoti senelei, pasitraukė į Vakarus. Nuo 1948 m. gyveno Kanadoje, dirbo „Pickle Crow“ (Ontarijo provincija) aukso kasyklose. 1994 m. grįžo į Lietuvą. Nuo 1992 m. Lietuvos rašytojų sąjungos narys.

Kūryba 
Literatūroje debiutavo apsakymų apie mokyklos gyvenimą rinkiniu „Septyni kalavijai“ 1937 m. Asmenine patirtimi grįstoje apysakoje „Urviniai žmonės“ vaizduojama atšiauri, individo dvasią alinanti kasyklų aplinka, vyrauja žmogaus vienišumo motyvai. Istorijos romanų cikle iš Mindaugo epochos remdamasis kronikomis ir kitais istoriniais dokumentais siekė atkurti XIII a. Lietuvos buitį, papročius, atskleisti epochos pagrindinius konfliktus – kovą dėl centralizuotos valdžios, senovinių tikėjimų ir krikščionybės sankirtą, valstybės stiprinimą. Tradicinis istorinis romanas, kurio intriga grindžiama fabula, nuotykių, paslapties elementais, papildomas psichologine analize, veikėjų metafiziniais išgyvenimais ir originaliu, stilizuotais archaizmais grįstu pasakojimu.

Bibliografija 
 Septyni kalavijai, Kaunas, 1937 m.
 Urviniai žmonės, apysaka, Chicago, Lietuviškos knygos klubas, 1954 m.
 Šviesa lange, romanas, London, Nidos knygų klubas, 1960 m.
 Titnago ugnis, romanas, Chicago, Lietuviškos knygos klubas, 1962 m.
 Mindaugo nužudymas, romanas, Chicago, Lietuviškos knygos klubas, 1964 m.
 Vaišvilkas, romanas, Chicago, Lietuviškos knygos klubas, 1971 m.
 Tautvila, romanas, Chicago, Lietuviškos knygos klubas, 1973 m.
 Martynas Mažvydas Vilniuje, romanas, Chicago, Lietuviškos knygos klubas, 1976 m.
 Įkaitę Vilniaus akmenys, romanas, Chicago, Lietuviškos knygos klubas, 1979 m.
 Po ultimatumo, romanas, Chicago, Lietuviškos knygos klubas, 1980 m.
 Ąžuolai piliakalnyje: devynių istorinių romanų gelmenys ir problemos, Torontas: Tėviškės Žiburiai, 1984 m.
 Vėlinės, apysaka, Torontas: Tėviškės Žiburiai, 1988 m.
 Įkaitę Vilniaus mūrai, apysakos, Vilnius, Vaga, 1991 m.
 Psichologijos įvadas, Kaunas, Šviesa, 1993 m.
 Titnago ugnis, istoriniai romanai, Vilnius, Vyturys, 1993 m.
 Mindaugas, romanas, Kaišiadorys, Kaišiadorių vyskupijos kurijos leidykla, 1995 m.
 Urviniai, apysaka ir novelės, Vilnius, Vaga, 1996 m.
 Mažvydas, romanas, Vilnius: Lietuvos rašytojų sąjungos leidykla, 1997 m., ISBN 9986-39-025-7
 Mindaugo kapas, romanas, Vilnius, Tyto alba, 2000 m.
 Dinastijos žūtis, romanas, Vilnius, Tyto alba, 2002 m.

Įvertinimas 
 Gedimino 5 laipsnio ordinas
 Kareivonių kaime, ant simbolinio piliakalnio, 1993 m. gegužės 7 d. pastatytas koplytstulpis su užrašu „Rašytojo Juozo Kralikausko gimtinė“, šalia akmuo su knygoje iškaltais žodžiais „Mažvydas, Mindaugas – mano kūrybos esmė“.

Literatūra 
 Elena Nijolė Bukelienė. Juozas Kralikauskas, monografija, Tyto alba, 2002 m.

Šaltiniai

Nuorodos 
 Juozas Kralikauskas. Rašytojai.lt 
 Juozas Kralikauskas. Senovės lietuvių dievija 1 d.
 Juozas Kralikauskas. Senovės lietuvių dievija 2 d.
 Juozas Kralikauskas. Senovės lietuvių dievija 3 d.

Lietuvos rašytojai
Lietuvos pedagogai